Nove kazne: Pooštravaju li se sankcije za pijane vozače?

Komisija za saobraćaj i komunikacije Predstavničkog doma Parlamentarne skupštine BiH jednoglasno je usvojila inicijativu o pooštravanju sankcija i utvrđivanju krivične odgovornosti za vozače sa više od 1,5 promila alkohola u organizmu.

Incijativom se od Ministarstva komunikacija i saobraćaja BiH traži da pripremi i u proceduru dostavi izmjene i dopune Zakona o osnovama bezbjednosti saobraćaja na putevima u BiH.

Predlagač inicijative, poslanik Damir Arnaut naveo je da je trenutnim odredbama ovog zakon, za vozače koji tokom upravljanja vozilom imaju više od 1,5 promila alkohola u organizmu novčana kazna iznosi od 400 do 1.000 KM.

Arnaut je u inicijativi naveo da se pored povećanja novčanih sankcija razmotri i uvođenje krivične odgovornosti.

Komisija danas nije usvojila Prijedlog zakona o izmjeni i dopunama Zakona o putnim ispravama BiH, kojim lica koja izbjegavaju platiti imovinsko-pravne obaveze ne bi mogla dobiti putne isprave, a postojeće bi im bile oduzete.

Prijedlog je odbijen uz objašnjenje da aktuelni Zakon o putnim ispravama BiH trenutno dozvoljava odbijanje zahjeva za izdavanje putne isprave samo ako postoji osnovana sumnja da će podnosilac zahtjeva izbjeći izvršenje dospjele imovinsko-pravne obaveze iz bračnog odnosa ili odnosa roditelja i djece, na zahtjev nadležnog suda.

Predlagač izmjena i dopuna poslanik Damir Arnaut smatra da je problem izbjegavanja finansijskih obaveza roditelja prema djeci sve više aktuelan u BiH, u oba entiteta i Brčko distriktu, te da teret obaveza nose samohrani roditelji, a najveću štetu trpe djeca.